Min mand og jeg har givet vores datter og kommende svigersøn 50.000 kroner til hjælp til deres bryllup, og det er vi glade for at kunne give dem. Nu har hun imidlertid spurgt, om hun kan låne yderligere 50.000 kroner af os. Det er mange penge efter vores mening, og vi synes jo også, vi allerede har bidraget. Desuden har vi en fornemmelse af, at hun aldrig kommer til at betale lånet tilbage. Hun lever lidt over evne. Da min mand fortalte hende, at hun ikke kunne låne af os, blev hun sur og sagde, at så blev der ikke noget bryllup. Min mand svarede, at det kunne han ikke gøre noget ved. Jeg har dog fået dårlig samvittighed. Hvad mener du? Skal vi låne vores datter pengene? Vi er begge pensionister og bor til leje, og vi har en lille opsparing.
Jeres datter lyder temmelig forkælet, og uanset om I har mange penge eller ej, har I allerede foræret jeres datter og svigersøn 50.000 kroner. Hvis det ikke er nok for dem, må de lade være med at holde bryllup. Jeg er altså helt på din mands side. Men jeg kan fortælle, at der nok skal blive holdt bryllup, for jeres datter og svigersøn finder selv de ekstra penge. Det er altid nemmere, hvis mor og far betaler, men I skal lukke kassen i denne gang. Jeg ønsker jer stort tillykke med brudeparret.